Hans Kristian Skibby (DF), 2011-04-07:
Med dette lovforslag, som er fremsat af indenrigs- og sundhedsministeren, lægges der jo op til at udmønte en del af den aftale, som blev indgået i forbindelse med finanslovaftalen for 2011.
Vi har jo haft en arbejdsgruppe nedsat, som har skullet komme med et bud på, hvordan man kunne styrke det kommunale incitament til at få hjemtaget færdigbehandlede patienter fra sygehusene og dermed bruge pengene mere direkte målrettet på de patienter, som har størst behov.
Nu har vi så forslaget til behandling her i dag, og det er jo sådan, at det indebærer, at det kommunale aktivitetsbestemte bidrag øges ganske markant, og at det kommunale grundbidrag reelt afskaffes.
Det betyder selvfølgelig, at der med det her initiativ lægges op til, at vi skal sikre, at der er et stort økonomisk incitament i kommunerne til at hjemtage borgere fra sygehuset, lige så snart de faktisk er færdigbehandlede, og så skal kommunerne naturligvis sørge for at give dem den rette pleje og omsorg, og de skal også sætte ind med omfattende initiativer omkring forebyggelse over for de syge.
Det er ganske klart noget af det, som ligger i det her, for der er et økonomisk incitament, netop fordi vi, hvis man lod som ingenting, i realiteten ville stå med en opgave, som ville betyde, at man ville bruge mange penge på de her såkaldte svingdørspatienter, dem, som måske er ældre medicinske patienter, som kommer ind på et sygehus, og hvor man så ikke stiller op fra kommunens side med de rette foranstaltninger fra dag et, når de kommer tilbage fra sygehuset.
Der er ikke tale om et besparelsesforslag, sådan som nogle måske har givet udtryk for.
Det er et forslag, som betyder en administrativ omlægning, som flytter mange milliarder kroner fra regionernes budgetter over på kommunernes budgetter.
Og det har vi det i Dansk Folkeparti sådan set ganske fint med, for vi tror på, at det her vil være til gavn og glæde for landets borgere, og at det vil medføre en stor tilskyndelse til en effektiv plejeindsats og sætte fokus på forebyggelse i de danske kommuner.
Jeg synes, det er værd at påpege i samme forbindelse, at det her forslag på ingen måde har en geografisk effekt, som gør, at såkaldte udkantskommuner, sådan som Socialdemokraternes ordfører var inde på, skulle komme til at være markant dårligere stillet efter det her lovforslags vedtagelse, og heller ikke set i forhold til folks uddannelsesbaggrund generelt i de enkelte kommuner.
Tværtimod kan man faktisk se, at en lang række af de såkaldte udkantskommuner står til at vinde økonomisk set på den bloktilskudsmodel, som der lægges op til i forbindelse med det her forslag.
Så synes jeg også, det er værd at lægge vægt på, at Kommunernes Landsforening jo faktisk støtter det her forslag, og at der så sent som i går er blevet indgået en aftale, hvor man klart definerer en række ændringer, som skulle gøre det her lovforslag endnu bedre.
Det er nogle initiativer, som er kommet på plads mellem KL's socialdemokratiske ledelse og regeringen her i landet.
Og det synes vi faktisk fra Dansk Folkepartis side er baseret på sund fornuft, og vi er selvfølgelig glade for, at kommunerne gerne vil være aktive og positive medspillere med hensyn til at få den her omlægning sat i gang.
Så på den baggrund kan vi støtte det fremsatte forslag.